Eskom-paneel aangewysAdjunkpresident Cyril Ramaphosa. Foto: GCIS Adjunkpres. Cyril Ramaphosa het die paneel aangekondig wat hom van raad sal bedien oor die regrukstrategieë van Eskom. Prof. Anton Eberhard, Dolly Mokgatle, Bobby Godsell, Sy Gourah, Smunda Mokoena en Derick Elbrecht is op die paneel aangestel. Eberhard is ’n energiekenner verbonde aan die Universiteit van Kaapstad. Mokgatle is die voormalige uitvoerende hoof van Spoornet. Godsell is ’n voormalige voorsitter van Eskom. Gourah en Moekoena is albei elektriese ingenieurs. Elbrecht is ’n verteenwoordiger van arbeid. Ramaphosa het Woensdag in die Nasionale Vergadering die paneel bekend gemaak ná ŉ vraag oor die stappe wat die regering doen om die land se elektrisiteitsuitdagings aan te spreek. Ramaphosa het gesê daar is verskeie intervensies wat in werking gestel word om die beperkings rakende kragvoorsiening aan te spreek, waaronder die instandhouding van kragsentrales wat voorkeur sal geniet. Volgens Ramaphosa is daar geen kortpaaie rakende Eskom se uitdagings nie. Daar moet kort-, medium- en langtermyn-oplossings gevind word wat onafhanklik deur kenners in die energiebedryf geverifieer kan word. Die paneel wat deur Ramaphosa aangestel is, verskil van die ministeriële raad oor energie wat binnekort deur die departement van energie aangekondig sal word. Ramaphosa is in Desember verlede jaar aangewys om toesig te hou oor die regrukstrategieë van Eskom.